Video: Talle sterf toe vliegtuig in huise in ploegŉ Vragvliegtuig het Maandag (16 Januarie 2017) in Bisjkek, die hoofstad van Kirgistan, neergestort. Foto: Twitter via @BoardingAV Altesaam 37 mense is dood nadat ŉ vragvliegtuig Maandagoggend in huise ingeploeg het toe dit in Bisjkek, die hoofstad van Kirgistan, neergestort het. Volgens die Russiese nuusagentskap Tass, het die Boeing 747-vliegtuig die aanloopbaan gemis toe hy wou land. Die vliegtuig het in ŉ nedersetting naby die Manas Internasionale Lughawe ingeploeg en ongeveer 15 huise verwoes. Tass berig die meeste van die oorledenes was plaaslike inwoners en minstens ses kinders was onder die slagoffers. ŉ Brand het uitgebreek waar die wrak van die vliegtuig tot stilstand gekom het, maar die vlamme is geblus. Kirgistan se minister van paaie en vervoer het gesê daar kan nog nie bevestig word hoekom die vliegtuig die aanloopbaan gemis het nie. “Ons kan nie sê of dit weens ŉ tegniese fout of weerstoestande was nie.” Volgens Tass was dit die ACT-lugredery se vliegtuig wat vanaf Hongkong na Bisjkek op pad was. ŉ Video van die smeulende wrak van die vliegtuig is op YouTube gedeel en volg onderaan die berig. https://www.youtube.com/watch?v=jzV_JxUvNzI